برنارد جوى

برنارد جوى Bernard Gui ( رويريه، ح. 1261 - هيرولت، 30 ديسمبر1331) من اشهر و من اوائل رؤسا محاكم التفتيش فى العصور الوسطى. اشتهر بالتعسف و القسوه و التفنن فى التعذيب.

اتولد برنارد جوى حوالى سنة 1261 فى رويريه Royères فى غرب وسط فرنسا و دخل جماعة الدومينيكان الكاتوليكيه سنة 1280 و عينته الكنيسه رئيس لمحاكم التفتيش فى تولوز سنة 1307. فى سنة 1317 كلفه البابا كليمينت الخامس بترويض شمال ايطاليا اللى الكنيسه وقتها كانت بتعتبرها منطقه بينشط فيها المهرطقين و من وقتها و لحد سنة 1324 خدم الكنيسه بكل قسوه فى محاربة المسيحيين الخارجين عن المبادىء الكاتوليكيه و الطاعه الباباويه.

السجلات التاريخيه بتوضح ان برنارد جوى حاكم 636 شخص بتهمة الهرطقه مابين سنة 1308 و 1322 ( بمعدل شخص فى الاسبوع ). من الضحايا دول حرق 40 و هما على قيد الحياه و سجن 300 و قدر يهرب منه 36 شخص.

برنارد جوى كتب لزمايله المفتشين كتاب اسمه " ممارسة التفتيش The Practice of Inquisition " خلصه حوالى سنة 1324 شرح لهم فيه ازاى يتعاملو مع المهرطقين و ازاى يتعرفو على الاعيبهم. فى الكتاب ده برنارد سمى المهرطقين " المانويين المعاصرين The Manichaeans of Modern Times " و " الرسل المزيفين Pseudo-apostles " ، و حط نظام لطريقة عمل التحقيقات مع المتهمين و انتزاع الاعترافات. اضافه للمسيحيين " المهرطقين " جوى ضاف فى كتابه فئات تانيه من ضمنهم اليهود و السحارين و المنجمين.

اشتهر برنارد بالقسوه الكبيره و استخدام وسايل تعذيب مرعبه مش بس ضد المتهمين لكن كمان ضد شهود القضايا. من ضمن اللى كتبه ان " المفتش وقت تنفيذ التعذيب الجسدى لازم يعمل كإنه حزين على الشخص اللى بيتعذب و متعاطف معاه من غير مايغير مشاعره و اهدافه الداخليه فيقدر بكده انه يتجنب اظهار ان الانتقام و الرغبه هما السبب فى تعذيب الشخص ".

نتيجه لخدماته للكنيسه عينه البابا جون اتنين و عشرين اسقف لـ توى Tui فى جاليسيا Galicia و بعدين اسقف لـ لوديف Lodève. مات برنارد فى قلعة لاورو Lauroux فى هيرولت Hérault فى جنوب فرنسا فى 30 ديسمبر 1331.
خادم جديد

 مصادر 
 M. Baigent & R. Leigh, The Inquisition, Penguins Books, 2000

تصنيف:كاتوليكيه
تصنيف:عصور وسطى
تصنيف:محاكم التفتيش
تصنيف:قهر